- Innhaldet i Magasinett er variert og ikkje spesialsydd for noko aldersgruppe. Dei yngste treng noko å strekkje seg etter, og dei eldre har ikkje vondt av å repetere tankane frå i fjor, heiter det på nettsida, som Toyni Tobekk er redaktør for. Men sjølv om innhaldet på sidene ikkje er skreddarsydde for spesielle aldersgrupper, er det likevel ungdom i ungdomsskulealder og på vidaregåande nivå som er den viktigaste målgruppa.
- Vi har stort sett vaksne skribentar i Magasinett, og det er nok mange som søkjer nettstaden på grunn av kvikke skribentar som Are Kalvø, og andre etablerte forfattarar som Lars Mæhle eller Ragnfrid Trohaug. Vi fornyar sidene våre med notisar fleire gonger i veka, men har også ein god del stoff av det slaget som ikkje så fort blir uaktuelt. Sladrenyheiter er ikkje vår greie, for å seia det slik. Men vi likar til dømes å melde bøker og filmar, og ville gjerne hatt med fleire ungdommar på det, sjølv om vi har ein del unge meldarar - og flest jenter.
Vi har også eit brukarpanel av fire skriveføre unge folk med meiningar og evne til å uttrykkje seg. Dei har kvar si skriverunde omtrent ein gong i månaden. Og innimellom har vi skrivetevlingar, seier Tobekk.
Redaktøren fortel at det ikkje er planar for dei heilt store sprella i dette første jubileumstiåret for Magasinett. Men ting skal skje.
- Snart er vi klare med ei lærarrettleiing - ein vegvisar for korleis nettstaden vår kan brukast i undervisninga. Det er stadig fleire lærarar som seier at det er vanskeleg å finne godt nynorsk stoff til undervisningsbruk og vi føler at vi har noko å tilby slik sett, seier Tobekk. Ho fortel at Magasinett har gode kontaktar både i nynorsk - og lærarmiljøet, og stor nytte av det.
Elles fortel ho at Magasinett-redaksjonen har prøvd å fri til Ragnar Hovland, Idar Lind, Frode Grytten og andre nynorske forfattar om ein epistel i jubileumsåret.
Magasinett er støtta av blant andre Kunnskapsdepartementet og Norsk Kulturråd, og interessa for nettstaden er jamn og litt aukande, opplyser Tobekk.